[pic] | KOMISIJA EVROPSKIH SKUPNOSTI |

Bruselj, 24.3.2009

COM(2009) 133 konč.

POROČILO KOMISIJE SVETU IN EVROPSKEMU PARLAMENTU

o razvoju druge generacije schengenskega informacijskega sistema (SIS II) Poročilo o napredku julij 2008 – december 2008

KAZALO

1. Uvod 3

2. Stanje projekta 3

2.1. Napredek v obdobju pregleda 3

2.1.1. Splošni časovni načrt za SIS II 3

2.1.2. Priprave na migracijo 3

2.1.2.1. Pravni instrumenti o migraciji 3

2.1.2.2. Specifikacije za pretvornik 4

2.1.3. Postavitev omrežja 4

2.1.4. Testiranje centralnega sistema SIS II 4

2.1.5. Testiranje, ki vključuje države članice in uporabnike 4

2.1.5.1. Testiranje povezljivosti (ICT) 4

2.1.5.2. Testiranje skladnosti (CT) 4

2.1.5.3. Testiranje operativnega sistema (OST) 5

2.1.6. Operativno vodenje 5

3. Upravljanje 6

3.1. Oblikovanje časovnega načrta 6

3.2. Finančno poslovodenje 6

3.3. Upravljanje projekta 6

3.3.1. Upravni odbor projekta 6

3.3.2. Odbor za SIS II 7

3.3.3. Načrtovanje in usklajevanje na nacionalni ravni 7

3.3.4. Svet 7

4. Prednostne naloge za naslednje obdobje poročanja 8

4.1. Oblikovanje in izvajanje analize in načrta za odpravo težav, da se zagotovi testiranje operativnega sistema 8

4.2. Splošni pristop k upravljanju programa 8

4.3. Testiranje 8

4.3.1. Splošnemu pristopu testiranja naproti 8

4.3.2. Testiranje ustreznosti začasnega sistema (PSAT) 8

4.3.3. Priprave na splošno testiranje (GT) 9

4.4. Razvoj migracije 9

4.5. Operativno vodenje 9

4.6. Varnost in varstvo podatkov 9

5. Sklepne ugotovitve 9

1. UVOD

V tem poročilu o napredku so opisane dejavnosti, ki jih je v drugi polovici leta 2008 Komisija izvedla na področju razvoja schengenskega informacijskega sistema druge generacije (SIS II). Poročilo je predloženo Svetu in Evropskemu parlamentu v skladu s členom 6 Uredbe (ES) št. 2424/2001 z dne 6. decembra 2001[1] o razvoju druge generacije schengenskega informacijskega sistema (SIS II). To poročilo je tudi poročilo o statusu preskusov, kakor je predvideno v Uredbi Sveta (ES) št. 189/2008 in Sklepu Sveta 2008/173/ES o testih schengenskega informacijskega sistema druge generacije (SIS II).

Projekt SIS II je razdeljen na tri faze. Faza 1 je bila namenjena zasnovi sistema in se je zaključila pred obdobjem, obravnavanim v tem poročilu. Faza 2 je namenjena razvijanju in testiranju centralnega sistema, pri katerih so bile v tem obdobju poročanja težave. Faza 3 zajema končne teste in migracijo s SIS 1+, ki se trenutno uporablja, na SIS II. Da se omogoči celotna slika obsega dejavnosti, povezanih s projektom SIS II, bodo v tem poročilu opisani dejanska in potencialna tveganja ter sprejeti ali predvideni ukrepi z vseh področij, ki jih poročilo zajema. Poleg tega sta v poročilu tudi posebna dela o finančnem in operativnem upravljanju ter vodenju projektov.

2. STANJE PROJEKTA

2.1. Napredek v obdobju pregleda

2.1.1. Splošni časovni načrt za SIS II

V prvih mesecih leta 2008 se je Komisija v tesnem sodelovanju s strokovnjaki držav članic in uporabnikov ter „Skupino prijateljev SIS II“[2] osredotočila na revizijo časovnega načrta za SIS II. Kljub vsem preventivnim ukrepom, ki jih je Komisija sprejela za zagotovitev, da se bodo testiranja izvajala po načrtu (in končala septembra 2009), je imel glavni pogodbeni izvajalec za razvoj SIS II znatne težave s centralnim sistemom.

Neposredna posledica navedenega je bila ukinitev testiranja operativnega sistema (OST) 4. septembra 2008, s čimer je postal vprašljiv splošni časovni načrt, ki ga je junija 2008 potrdil Svet ministrov.

Podrobne razprave o teh in drugih vprašanjih so potekale v okviru „Skupine prijateljev SIS II” in pristojnih pripravljalnih teles Sveta ter na zasedanjih Sveta.

2.1.2. Priprave na migracijo

2.1.2.1. Pravni instrumenti o migraciji

Komisija je aprila 2008 predstavila pravne instrumente, ki urejajo migracijo s SIS 1+ na SIS II – Uredbo Sveta (ES) št. 1104/2008[3] in Sklep Sveta 2008/839/PNZ z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II)[4]. Ta instrumenta je Svet za pravosodje in notranje zadeve sprejel 24. oktobra 2008. Po ocenah zadevni proračun, potreben za nadaljnji razvoj in izvedbo nalog v zvezi z migracijo v letu 2009, znaša 14 milijonov EUR. Datum (migracije) se lahko po potrebi spremeni po postopku iz člena 17(2) obeh instrumentov. Oba instrumenta prenehata veljati na dan, ki ga določi Svet, najpozneje pa 30. junija 2010.

2.1.2.2. Specifikacije za pretvornik

Potekale so redne mesečne delavnice „ Migracija na SIS II “ z državami članicami in uporabniki ter glavnim pogodbenim izvajalcem za razvoj SIS II, da bi se določile zahteve in specifikacije za pretvornik ter postopki migracije na SIS II. Pretvornik je tehnično orodje, ki omogoča, da komunikacija med centralnima sistemoma SIS 1+ in SIS II v času migracije poteka usklajeno in zanesljivo.

Vzporedno so z glavnim pogodbenim izvajalcem za razvoj SIS II potekala pogajanja o novi posebni pogodbi , ki bi zajemala dejavnosti v zvezi z razvojem tega pretvornika.

Zahteve glede pretvornika SIS II je pripravila Komisija v tesnem sodelovanju s strokovnjaki držav članic in uporabnikov, glavni pogodbeni izvajalec za razvoj SIS II pa sistem še naprej razvija.

2.1.3. Postavitev omrežja

Projekt SIS II vključuje zagotavljanje prostranega komunikacijskega omrežja, ki izpolnjuje zahteve po razpoložljivosti, varnosti, geografski pokritosti in ravni storitev ter tako omogoča komunikacijo med centralnim sistemom in nacionalnimi sistemi[5]. Rešitev za odpravo konfiguracijske napake na lokaciji v Strasbourgu, ki je povzročila dvodnevni izpad omrežja, je bila najdena 1. julija 2008. Sprejeti so bili korektivni ukrepi za preprečitev takih dogodkov v prihodnosti.

2.1.4. Testiranje centralnega sistema SIS II

Oblikovan je bil test sistemskih rešitev (SST), s katerim se preveri, ali centralni sistem SIS II na centralni lokaciji izpolnjuje tehnične specifikacije. To testiranje, v katero niso bili vključeni nacionalni sistemi, je bilo zaključeno decembra 2007 in potrjeno v začetku leta 2008.

2.1.5. Testiranje, ki vključuje države članice in uporabnike

Trenutno se izvajajo tri vrste testiranja, pri katerih sodelujejo države članice in uporabniki.

2.1.5.1. Testiranje povezljivosti (ICT)

S testiranjem povezljivosti (ICT) se preverja zmožnost nacionalnih sistemov SIS II, da se povežejo s centralnim sistemom SIS II.

Neformalno testiranje povezljivosti je 31. decembra 2008 zaključilo 27 držav članic in uporabnikov: Avstrija, Nemčija, Portugalska, Luksemburg, Grčija, Italija, Slovenija, Slovaška, Islandija, Finska, Norveška, Madžarska, Nizozemska, Češka, Litva, Danska, Španija, Ciper, Švedska, Belgija, Poljska, Estonija, Malta, Latvija, Francija, Švica in Eurojust.

Tri države članice in uporabniki so takrat še testirali povezljivost: Irska, Združeno kraljestvo in Europol.

2.1.5.2. Testiranje skladnosti (CT)

S testiranjem skladnosti se preveri interakcija med vsakim nacionalnim sistemom SIS II in centralnim sistemom SIS II posebej, in sicer na podlagi več vnaprej določenih testnih primerov, za katere se dogovorijo države članice in uporabniki. Nacionalni sistemi v vsaki državi članici imajo lahko različne značilnosti (npr. uporaba nacionalne kopije, ravnanje z biometričnimi podatki), zato se sklopi vnaprej določenih testnih primerov razlikujejo glede na profil posamezne države članice.

Pri formalnih testiranjih skladnosti je sodelovalo naslednjih 26 držav članic in uporabnikov: Avstrija, Nemčija, Portugalska, Luksemburg, Grčija, Italija, Slovenija, Slovaška, Islandija, Finska, Norveška, Madžarska, Nizozemska, Češka, Litva, Danska, Španija, Ciper, Švedska, Belgija, Poljska, Estonija, Malta, Latvija, Francija in Švica.

Od prve polovice leta 2008 so bili znatno izboljšani centralni sistem in nacionalni sistemi SIS II. Vendar nobena država članica še ni mogla opraviti vseh vnaprej določenih testnih primerov. Zato nobena država članica še ne more dokazati popolne skladnosti. To je deloma zaradi težav s centralnim sistemom SIS II, deloma pa zato, ker so skoraj vse države članice in uporabniki imeli težave tudi s svojimi nacionalnimi sistemi. Glede na ta rezultat bodo države članice in uporabniki po namestitvi naslednje različice programske opreme centralnega sistema SIS II ponovno opravili testiranje skladnosti.

2.1.5.3. Testiranje operativnega sistema (OST)

S testiranjem operativnega sistema (OST) se preverja, ali centralni sistem lahko deluje, če je povezan s sklopom nacionalnih sistemov. Ta faza testiranja namesto simulatorjev vključuje dejanske države članice in uporabnike. Testiranje operativnega sistema je bilo začasno ukinjeno 4. septembra 2008 zaradi vrste večjih težav, ki so vplivale na centralni sistem. Te so se med drugim nanašale na naslednje:

- nekateri testi, s katerimi se preverja skladnost podatkov, shranjenih v centralnem sistemu, in tistih, shranjenih v nacionalnih sistemih, niso dali jasnih rezultatov;

- prišlo je do težav pri prenosu sporočil med centralnim sistemom in nacionalnimi sistemi: nekatera sporočila so se izgubila, druga pa podvojila;

- v predvidenem času ni bilo mogoče v centralnem sistemu ali nacionalnih sistemih ustvariti zadostne količine podatkov za izvedbo testiranja delovanja in jo vanje tudi naložiti.

Komisija je o teh vprašanjih takoj obvestila upravo glavnega pogodbenega izvajalca za razvoj. Skladno s pogodbo mora pogodbeni izvajalec v 20 dneh odpraviti nastale težave.

Pogodbeni izvajalec je 7. oktobra poročal o rezultatih tega obdobja sanacije. Pogodbeni izvajalec je poročal o znatnem napredku in potrdil svoje prepričanje, da je sistem stabilen in delujoč ter pripravljen za dokončanje testiranja operativnega sistema. Vendar so tako Komisija kot strokovnjaki držav članic in uporabnikov menili, da je še vedno preveč negotovosti in več nerešenih vprašanj. Zato je bilo pogodbenemu izvajalcu naloženo, da oktobra reši vsa odprta vprašanja ob podpori držav člani in uporabnikov, ki so se prostovoljno odločili za testiranje popravkov napak.

Testiranje operativnega sistema se je spet začelo 5. novembra in končalo 17. decembra. Na koncu obdobja poročanja je še potekalo ocenjevanje tega testiranja. Predhodna analiza kaže, da izhodna merila za testiranje operativnega sistema (tj. popolna odprava težav, ki ovirajo delo, in večjih programskih napak) še niso bila dosežena, kljub znatnemu napredku, doseženemu jeseni.

2.1.6. Operativno vodenje

V obdobju, ki ga to poročilo pokriva, so potekala pogajanja s Francijo, ki zajemajo dejavnosti, potrebne za pripravo na začetek delovanja sistema ter za zagotovitev in usposabljanje osebja za skupno vodenje SIS II, VIS in BMS. Spremembe sedanjih pogodb bodo podpisane na začetku leta 2009. Francoski organi imajo nekaj težav z zaposlitvijo primerno usposobljenega osebja.

3. UPRAVLJANJE

3.1. Oblikovanje časovnega načrta

Zaradi potrebe po prekinitvi testiranja operativnega sistema septembra, posledične zamude, povezane z dvajsetdnevnim obdobjem sanacije, in dodatnega obdobja testiranja so bile izčrpane vse rezerve, predvidene v načrtu projekta, kar pomeni, da je treba časovni načrt projekta ponovno oblikovati. To ponovno oblikovanje časovnega načrta pa bi bilo treba odložiti do zaključka analize rezultatov testiranja operativnega sistema. Države članice in uporabniki so septembra opisali številne predpogoje za dosego realističnega načrta:

(i) zagotovitev stabilnega centralnega sistema;

(ii) sekvenčni pristop k testiranju;

(iii) več jasnosti v zvezi z operativnimi in splošnimi testi.

Jasno je bilo tudi, da je treba v spremembah časovnega načrta upoštevati finančne in pravne omejitve držav članic in uporabnikov.

3.2. Finančno poslovodenje

V splošnem proračunu za leto 2008 so skupne odobritve za dejavnosti SIS II znašajo 29 216 484 EUR. Komisija je 21. decembra 2007 sprejela odločbo o financiranju s skupnim proračunom v višini 19 000 000 EUR za SIS II (odhodki za materialne stroške schengenskega informacijskega sistema ter drugi odhodki za materialne stroške, ki bi lahko nastali zaradi sistema) in 7 620 000 EUR za SIS 1+ (postavitev, delovanje in upravljanje komunikacijske infrastrukture za SIS 1+).

Ker znesek v višini 7 620 000 EUR, dodeljen za SIS 1+, ne bo porabljen za te dejavnosti, ki jih je na začetku leta 2008 prevzel Svet, je bil prenesen na SIS II za dodatne dejavnosti, ki jih je zahteval Svet.

Drugi glavni elementi odhodkov za SIS II v letu 2008 vključujejo priprave za operativno vodenje, usposabljanje in orodja, omrežje, priprave za predajo znanja o izvirni kodi, pogodbe s Francijo in Avstrijo (operativno vodenje), zunanjo pomoč za razvoj in nadzor kakovosti, spremembe SIS II, študije, storitve pravnega svetovanja, informacijsko kampanjo ter postavitev, delovanje in upravljanje komunikacijske infrastrukture za okolje SIS. Proti koncu obdobja poročanja (na začetku decembra 2008) je bilo prevzetih 76,1 % skupnih odobritev za SIS II in izvršena so bila plačila v višini 57,33 % odobritev plačil.

3.3. Upravljanje projekta

Ker projekt SIS II vključuje razvoj centralnega sistema in nacionalnih sistemov SIS II ter komunikacijo med njimi, so redni sestanki med Komisijo, državami članicami in uporabniki ter pregledni dvostranski mehanizmi poročanja temeljnega pomena za učinkovito upravljanje projekta.

3.3.1. Upravni odbor projekta

K udeležbi v upravnem odboru projekta so poleg služb Komisije in pogodbenih izvajalcev projekta vabljeni tudi predstavniki predsedstev ter predstavnik Centra schengenskega informacijskega sistema SIS 1+ (C.SIS). Ta skupina obravnava vprašanja v zvezi s pogodbami in spremlja napredek projekta ter njegove mejnike. Navedeni odbor se je v obdobju, zajetem v tem poročilu, sestal petkrat.

3.3.2. Odbor za SIS II

Komisiji pri razvoju SIS II pomaga odbor za SIS II. Odbor za SIS II se je v obdobju od julija do decembra 2008 sestal petkrat.

Poleg rednih sestankov odbora SIS II so organizirana tudi srečanja podskupin odbora, ki vključujejo strokovnjake držav članic in uporabnikov, na katerih se razpravlja o podrobnih tehničnih vprašanjih. Ta srečanja so pogosto usmerjena na vprašanja, ki izhajajo iz posebnih rezultatov v okviru projekta:

- „Svetovalna skupina za testiranje“ (TAG) odboru za SIS II izdaja mnenja glede vprašanj, povezanih z organizacijo, izvajanjem in razlago testiranj. Skupina se je v tem obdobju poročanja sestala dvajsetkrat.

- „Upravni odbor za spremembe“ (CMB) svetuje glede razvrščanja, opredelitve in možnega vpliva rešitev za sporočene težave. Ta delovna skupina, ki prav tako poroča odboru za SIS II, se je v tem obdobju poročanja sestala štirikrat.

- Po predložitvi sklepnih ugotovitev skupine za migracijo so bile organizirane delavnice v zvezi z migracijo na SIS II z namenom svetovanja odboru za SIS II in izvajanja dejavnosti v zvezi s to pomembno temo.

3.3.3. Načrtovanje in usklajevanje na nacionalni ravni

V okviru odbora za SIS II je bila organizirana delovna skupina, ki jo sestavljajo vodje nacionalnih projektov držav članic in uporabnikov. Namen sestankov te skupine vodij nacionalnih projektov je obravnavati natančna vprašanja v zvezi z načrtovanjem, tveganja ter dejavnosti na centralni in nacionalnih ravneh projekta. V tem obdobju poročanja je bilo pet sestankov vodij nacionalnih projektov.

Države članice in uporabniki so bili zaprošeni, da na sestanke vodij nacionalnih projektov pošljejo mesečna poročila ter tako zagotovijo podrobne tekoče informacije o stanju razvoja nacionalnih sistemov.

Komisija, države članice in uporabniki so se iz previdnosti dogovorili, da bi bilo smiselno ponovno proučiti potrebno delo in postopke, če testiranje operativnega sistema, ki se je ponovno začelo 5. novembra, ne bo dalo jasnih rezultatov. Ta postopek zajema tehnično proučitev težav, ugotovljenih med razvojem SIS II, in opredelitev morebitnih scenarijev za odpravo nepredvidenih težav. V ta namen je bilo od sredine novembra do sredine decembra v okviru delovne skupine vodij nacionalnih projektov organiziranih sedem srečanj strokovnjakov in tri delavnice, namenjenih proučitvi nerešenih tehničnih vprašanj pri razvoju IT in oblikovanju strategij za njihovo odpravo. Komisija je tudi podpisala pogodbo z dvema svetovalnima podjetjema za področje informatike, da bi za to zagotovila strokovno znanje. Ne glede na nekatere manjše razlike v tehničnih ocenah sta se oba pogodbena izvajalca v svojih poročilih strinjala glede sklepne ugotovitve, in sicer da se nerešene težave lahko odpravijo brez večjega preoblikovanja sistema SIS II ter da so nekateri popravki in izboljšave nujni, ne glede na rezultate testiranja operativnega sistema. Priporočila sta tudi ponoven pregled metodologije testiranja in izvedbo vrste organizacijskih sprememb, da se oblikuje splošni pristop k upravljanju programa.

3.3.4. Svet

Komisija sodeluje na sestankih delovnih skupin Sveta in vsakega Sveta ministrov, pristojnih za schengenski informacijski sistem, ter jim ustno poroča o napredku projekta SIS II in tveganjih, povezanih s projektom (Komisija odboru za SIS II redno zagotavlja mesečna pisna poročila o projektu SIS II, ki zajemajo napredek projekta in z njim povezana tveganja).

Pravna instrumenta o migraciji na SIS II (Uredba Sveta (ES) št. 1104/2008 in Sklep Sveta 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II)) je Svet za pravosodje in notranje zadeve sprejel 24. oktobra 2008. Napredek projekta SIS II je bil predstavljen na vseh sestankih odbora iz člena 36.

4. PREDNOSTNE NALOGE ZA NASLEDNJE OBDOBJE POROčANJA

4.1. Oblikovanje in izvajanje analize in načrta za odpravo težav, da se zagotovi testiranje operativnega sistema

Da bodo glavni vzroki preostalih težav v zvezi s sistemom točno opredeljeni, bo Komisija dokončala temeljito analizo sistema SIS II ( analizo temeljnih vzrokov ) na podlagi dela, opravljenega v zadnjih mesecih leta 2008 v zvezi z nepredvidenimi težavami in možnostmi omilitve njihovih posledic.

Na podlagi tega bo oblikovan in izvršen poseben „popravljalni“ akcijski načrt. Njegov izraženi cilj bo usmeriti celotni sistem na stopnjo stabilnosti in delovanja, ki bo najmanj enaka stopnji, potrebni za uspešno opravljeno testiranje operativnega sistema.

Obdobje za „odpravo napak“ bi bilo treba izkoristiti tudi za prilagoditev nacionalnih sistemov, in sicer s sistematičnim testiranjem, osredotočenim na reševanje težav, ki je namenjeno odkrivanju in odpravljanju odstopanj v zvezi z izvajanjem.

4.2. Splošni pristop k upravljanju programa

Da se zagotovi potrebna skladnost med razvojem centralnega sistema in nacionalnih sistemov, bo Komisija uporabljala splošno strukturo upravljanja programa, ki zajema razvoj na centralni in nacionalni ravni, ter bo združevala vodje projektov držav članic, uporabnikov in Komisije, ter pogodbene izvajalce. Ta struktura bo odgovorna, da sistem SIS II gre tudi skozi preostale stopnje projekta, in sicer od obdobja popravljanja, faze splošnega testiranja in migracije ter do začetka delovanja sistema. Ena prvih nalog te strukture bo oblikovanje novega splošnega časovnega načrta sistema SIS II ne glede na pristojnosti Komisije in držav članic.

4.3. Testiranje

4.3.1. Splošnemu pristopu testiranja naproti

Testiranja, ki so se izvajala od aprila 2008, so pokazala nekatere pomanjkljivosti sedanjega načrta testiranja. Zlasti nekatere težave, povezane z razumevanjem specifikacij sistema, so bila odkrite šele zelo pozno in ko so bili sistemi že povezani.

Za rešitev te težave bo Komisija skupaj s strokovnjaki držav članic in uporabnikov oblikovala nov načrt testiranja, ki bo temeljil na splošnem pristopu k testiranju, kar bo zagotavljalo popolno vključenost držav članic in uporabnikov. To neposredno izraža zaželeni novi pristop k upravljanju projekta kot celote. To ekipo za splošno testiranje bi bilo treba ustanoviti neposredno na lokaciji centralnega sistema v Strasbourgu, da se omogoči lažje komuniciranje med Komisijo ter strokovnjaki držav članic in uporabnikov, pogodbenimi izvajalci in prihodnjimi operaterji sistema SIS II, ki so na usposabljanju v C.SIS. Tak splošni pristop naj bi okrepil ustreznost testiranj in pospešil faze testiranja.

4.3.2. Testiranje ustreznosti začasnega sistema (PSAT)

Testiranje ustreznosti začasnega sistema (PSAT) (ki bi morala zagotoviti operativno izvedljive možnosti testiranja ter po možnosti vključevati vse države članice in uporabnike) je bilo odloženo zaradi težav pri testiranju operativnega sistema. Potrebni pripravljalni ukrepi za to fazo testiranja so bili izvedeni v tesnem sodelovanju z državami članicami in uporabniki. Priprave na testiranje ustreznosti začasnega sistema so se sicer uradno začele v prejšnjem obdobju poročanja, vendar so morale biti zaradi težav v zvezi s testiranjem operativnega sistema prekinjene.

4.3.3. Priprave na splošno testiranje (GT)

Namen splošnega testiranja je pokazati, da centralni sistem SIS II, komunikacijska infrastruktura ter interakcija med centralnim sistemom SIS II in nacionalnimi sistemi (N.SIS II) potekajo skladno s tehničnimi in funkcionalnimi zahtevami, določenimi v pravnih instrumentih SIS II. Testiranja bodo pokazala tudi, da lahko centralni sistem SIS II, komunikacijska infrastruktura ter interakcija med centralnim sistemom SIS II in nacionalnimi sistemi (N.SIS II) delujejo skladno z nefunkcionalnimi zahtevami, kot so robustnost, razpoložljivost in učinkovitost. Na tehnični ravni že potekajo pogovori o najboljšem načinu vrednotenja rezultatov testiranja.

4.4. Razvoj migracije

Razvoj pretvornika za migracijo se bo nadaljeval v naslednjem obdobju poročanja. V tem obdobju bi se morale začeti tudi nekatere dejavnosti testiranja. Za uspešnost faz za testiranje migracije sta ključna razpoložljivost okolja testiranja SIS 1+ ter podpora držav članic in uporabnikov.

4.5. Operativno vodenje

Med Komisijo, Francijo in Avstrijo bodo potekala pogajanja o drugi pogodbi z Avstrijo glede usposabljanja in drugih storitev, potrebnih pred začetkom delovanja sistema, ter o dokončanju profila za administratorja pomožne centralne enote v Salzburgu s strani Francije.

S strokovnjaki držav članic in uporabnikov bodo potekala posvetovanja glede pričakovane ravni storitev, da bi Komisija lahko še pred začetkom delovanja dokončno sprejela potrebne ureditve.

4.6. Varnost in varstvo podatkov

Redno potekajo dvostranska srečanja med osebjem urada evropskega nadzornika za varstvo podatkov in službami Komisije, na katerih se razpravlja o vprašanjih v zvezi s SIS II. V dokumentu evropskega nadzornika za varstvo podatkov „Inventory 2009“ je navedeno, da potekajo priprave za začetek veljavnosti SIS II, ki vključujejo nadzor s strani evropskega nadzornika za varstvo podatkov.

5. SKLEPNE UGOTOVITVE

Testiranje operativnega sistema kaže, da se je število napak v centralnem sistemu SIS II med novembrom in decembrom 2008 zmanjšalo ter da funkcionalnosti SIS II delujejo.

Vendar so v tej fazi ostale številne težave na področju skladnosti podatkov (mehanizem za zagotovitev enakovrednosti podatkov v nacionalnih sistemih in v centralnem sistemu), učinkovitosti in robustnosti sistema, ki jih je treba rešiti.

Ker so nekatere napake še vedno prisotne in je za njihovo odpravo potrebno več časa, rok za migracijo s SIS 1+ na SIS II, določen za september 2009, ni več realističen.

V teh razmerah je primerno takoj sprejeti delovno metodo, ki zagotavlja splošni pristop k projektu, vključno s koncepti temeljite analize, učinkovitega upravljanja metodologije testiranj in spremljanja. Te prvine so zajete v načrtu za odpravo težav, celostnem vodenju projekta in pobudah za splošni pristop testiranja, ki jih ob podpori Sveta izvaja Komisija.

Priloga I

Sestanki odbora za SIS II in delovne skupine

a) Sestanki, ki so potekali v obdobju poročanja

JULIJ 2008 |

2 | Sestanek „vodij nacionalnih projektov“ |

3 | Odbor za SIS II |

8 | Upravni odbor za spremembe |

9 | Upravni odbor projekta |

SEPTEMBER 2008 |

10 | Upravni odbor projekta |

17 | Sestanek „vodij nacionalnih projektov“ |

18 | Odbor za SIS II / upravni odbor za spremembe / delavnica v zvezi z migracijo |

23 | Odbor za SISVIS (tehnični vidiki SIS II) |

24 | Upravni odbor za spremembe |

OKTOBER 2008 |

8 | Upravni odbor projekta |

14 | Sestanek „vodij nacionalnih projektov“ |

15 | Odbor za SIS II |

17 | Delavnica v zvezi z migracijo |

23 | Upravni odbor za spremembe |

NOVEMBER 2008 |

13 | Upravni odbor projekta / delavnica v zvezi z migracijo |

17 | Sestanek „vodij nacionalnih projektov“ |

19 | Odbor za SIS II |

26 | Upravni odbor za spremembe |

DECEMBER 2008 |

1 | Odbor za SISVIS (SIRENE) |

10 | Upravni odbor projekta |

17 | Sestanek „vodij nacionalnih projektov“ / odbor za SIS II |

b) Sestanki, ki so že načrtovani za prihodnje obdobje

JANUAR 2009 |

12 | Skupni upravni odbor projekta SIS II |

14 | Upravni odbor za spremembe / delavnica v zvezi z migracijo |

19 | Sestanek „vodij nacionalnih projektov“ |

20 | Odbor za SISVIS (tehnični vidiki SIS II) |

FEBRUAR 2009 |

2 | Skupni upravni odbor projekta SIS II |

10 | Skupni upravni odbor projekta SIS II |

16 | Skupni upravni odbor projekta SIS II |

18 | Upravni odbor za spremembe |

20 | Odbor za SISVIS (SIRENE) |

24 | Skupni upravni odbor projekta SIS II |

25 | Sestanek „vodij nacionalnih projektov“ |

26 | Odbor za SISVIS (tehnični vidiki SIS II) |

MAREC 2009 |

3 | Skupni upravni odbor projekta SIS II |

9 | Skupni upravni odbor projekta SIS II |

17 | Skupni upravni odbor projekta SIS II |

23 | Sestanek „vodij nacionalnih projektov“ |

24 | Odbor za SISVIS (tehnični vidiki SIS II) |

APRIL 2009 |

21 | Sestanek „vodij nacionalnih projektov“ |

22 | Odbor za SISVIS (tehnični vidiki SIS II) |

[1] UL L 328, 13.12.2001, spremenjena z Uredbo Sveta št. 1988/2006, UL L 411, 30.12.2006, str. 1 (spremembe iz uredbe iz leta 2006 se ne nanašajo na člen 6).

[2] Svet je na zasedanju februarja 2008 ustanovil „Skupino prijateljev SIS II“, ki ima zlasti nalogo, da spremlja izvajanje SIS II v državah članicah in med uporabniki.

[3] UL L 299, 8.11.2008, str. 1.

[4] UL L 299, 8.11.2008, str. 43.

[5] Zaključene morajo biti potrebne ureditve za uporabo orodja za šifriranje za SIS II.